
MINISERIE:

Skandaler i Charleston


Skandaler i Charleston

Skandaler i Charleston er en fengende miniserie der sørstatssjarm møter brennhet romantikk. La deg rive med av småbyhemmeligheter og intriger når skandaløse hemmeligheter og skjulte svik truer med å komme frem i lyset. Denne miniserien inviterer deg inn i en verden der lidenskap og skandaler alltid ulmer rett under overflaten. Dette er andre bok i miniserien.

 

 


Kjære leser

Her kommer den andre boken i miniserien der handlingen utspiller seg i Charleston i Sør-Carolina. Da jeg fikk ideen om tre kvinner som ville hevne seg på mennene som hadde gjort dem urett, visste jeg at London McCaffrey trengte en mann som kunne røske opp i både fasaden og livsstilen hennes og vekke opp lidenskapen i henne.

Slik ble racerbilkjøreren Harrison Crosby til – den kjekke og sexy broren til mannen hun skal hevne seg på. Jeg har sans for kjemien til dette paret som viser hvordan motsetninger kan tiltrekke hverandre.

Som alltid utgjør Charleston et herlig bakteppe for handlingen som utspiller seg blant byens elite. De historiske husene, fantastiske restaurantene og barene og luktene og smakene som gjør byen så fascinerende. Jeg håper du vil like denne skandaløse romansen.

Kos deg med boken

Cat Shield


Prolog

«Vi må ta igjen på alle sammen. Linc, Tristan og Ryan. De må få seg en lærepenge.»

Da Everly Briggs bestemte seg for å delta på arrangementet Beautiful Women Taking Charge, hadde hun undersøkt deltakerne og funnet frem til to kvinner hun trodde hun kunne overtale til å delta i et utspekulert komplott for å felle tre av Charlestons mest innflytelsesrike menn.

Hver av de tre kvinnene hadde fortalt en historie om å ha blitt sveket. Linc Thurston hadde brutt forlovelsen med London McCaffrey. Zoe Crosby hadde nettopp gått gjennom en brutal skilsmisse. Men det Ryan Dailey hadde gjort mot Everlys søster, Kelly, var uten tvil det verste.

«Jeg vet ikke helt», sa London nølende. «Hvis jeg går etter Linc, kommer det til å slå tilbake på meg.»

«Hun har rett.» Zoe nikket. «Alt vi prøver på, vil bare ende opp med å gjøre ting verre for oss.»

«Ikke hvis vi går etter hverandres menn», sa Everly. «Vi er fremmede på et cocktailparty. Ingen aner at det er en forbindelse mellom oss. Jeg går etter Linc. London går etter Tristan, og Zoe, du går etter Ryan.»

«Når du sier ’gå etter’», sa Zoe nølende, «hva tenker du på da?»

«Alle har skjeletter i skapet. Spesielt mektige menn. Vi må bare finne ut hvor de verste skjelettene gjemmer seg og slippe dem ut.»

«Jeg er med», sa London. «Linc fortjener å føle litt smerte og ydmykelse for at han avsluttet forlovelsen vår på den måten han gjorde.»

Zoe nikket. «Jeg er også med.»

«Fantastisk», sa Everly, og lot bare en liten del av gleden komme til syne da hun løftet glasset. «Nå skal de få svi.»

Festen for å feire Dixie Bass-Crosby Foundations tiårsjubileum var i full gang. Harrison tok et glass champagne fra en servitør og gikk fra den brede foajeen med det hvite marmorgulvet og de store søylene mot ballsalen, der en strykekvartett spilte i hjørnet.

For tretti år siden hadde Harrisons onkel Jack Crosby kjøpt den historiske Groves Plantation, som lå fem mil utenfor Charleston, med planer om å legge hovedkvarteret til Crosby Motorsports på den fire hundre mål store eiendommen. På den tiden hadde herskapshuset fra 1850-tallet vært i elendig forfatning, og de hadde vært på nippet til å rive det da både Virginia Lamb-Crosby og Dixie Bass-Crosby – henholdsvis Harrisons mor og tante – hadde gjort opprør. I stedet hadde Crosby-familien investert en formue i den historiske renoveringen for å få det opp i forskriftsmessig stand og gjøre det beboelig. Resultatet ble et kunstverk.

Selv om Harrison hadde deltatt på en rekke veldedighetsarrangementer til støtte for familiens stiftelser opp gjennom årene, kjedet den sosiale minglingen ham. Han ville mye heller bare donere pengene og droppe all pomp og prakt. Til tross for Crosby-familiens rikdom og de gamle familieforbindelsene som tanten og moren kunne påberope seg, hadde Harrison ingenting til felles med eliten i Charleston, og han foretrakk hestekreftene sine under panseret på Forden sin fremfor på polobanen.

Derfor hadde han tenkt å hilse på familien, småprate litt og stikke av. Med bare tre løp igjen av sesongen måtte Harrison holde fokus på forberedelsene. Og han trengte så mye mental og fysisk utholdenhet som mulig.

Harrison fikk øye på moren og gikk bort til henne. Hun snakket med en yngre kvinne han ikke kjente igjen. Virginia «Ginny» Lamb-Crosby la merke til at han nærmet seg og smilte triumferende.

«Her er sønnen min», sa hun og strakte ut venstre hånd for å trekke Harrison inntil seg. «Sawyer, dette er Harrison. Harrison, dette er Sawyer Thurston.»

«Hyggelig å treffe deg», sa Harrison og rynket pannen mens han prøvde å plassere navnet hennes. «Thurston …»

«Linc Thurston er broren min», forklarte Sawyer. Hun var tydeligvis vant til å forklare forbindelsen til den berømte baseballspilleren.

Harrison nikket. «Ja visst.»

Før han rakk å si noe mer, blandet moren seg inn i samtalen igjen. «Sawyer er medlem av Charlestons bevaringsforening, og vi snakket nettopp om ferieturen for historiske hjem. Hun lurte på om jeg kunne tenke meg å åpne Jonathan Booth House i år. Hva synes du om det?»

Det var akkurat denne typen tull han hatet å bli involvert i. Uansett hva han eller noen andre mente, ville Ginny Lamb-Crosby gjøre akkurat som hun ville.

«Jeg synes du skal spørre far, siden det er hans hus også.» Etter litt høflig småprat lot Harrison som om han så noen han måtte snakke med, og unnskyldte seg. Mens han ruslet rundt i ballsalen og smilte og hilste på dem han kjente, fikk han øye på en vakker kvinne han ikke hadde sett før.

Det lange, honningfargede håret lå i bølger over skuldrene. Det virket som om hun knapt lyttet til sin snakkesalige ledsager, en kortere, fyldig brunette med klassisk skjønnhet og trutmunn.

Hun virket opptatt av … Harrison fulgte blikket hennes og innså at hun stirret på broren hans, Tristan. Dette burde ha advart Harrison. Men kvinnen vekket nysgjerrigheten hans. Han fikk en umiddelbar og intens trang til å få henne for seg selv for å se om leppene hennes var like søte som de så ut, og det hadde ikke skjedd på lenge.

Han snudde ryggen til skjønnheten og gikk bort til tanten som holdt hoff på den ene siden av rommet, i nærheten av et stort fjernsyn som viste en reklamevideo om Dixie Bass-Crosby Foundation. I tillegg til å hjelpe familier med syke barn, støttet stiftelsen utdanningsprogrammer for barn i grunnskolen med fokus på lese- og skriveferdigheter. I løpet av de siste ti årene hadde tanten hans gitt bort nesten ti millioner dollar, og familien hennes var veldig stolt av henne.

Men selv mens Harrison vekslet noen ord med tanten, onkelen og gruppen deres, vendte oppmerksomheten hans tilbake til den vakre blondinen i den blå kjolen. Jo mer han kikket på henne, desto mer forskjellig virket hun fra de kvinnene som vanligvis appellerte til ham. Like vakker, men ikke en sprudlende og høylytt festjente. Mer reservert. En som moren hans ville like.

Han måtte rett og slett finne ut hvem hun var, så han oppsøkte onkelen sin. Bennett Lamb visste hvor alle likene lå begravd, og han handlet med sladder som andre menn kjøper og selger aksjer, eiendommer eller samleobjekter.

Harrison fant onkelen i nærheten av baren. I svarte bukser og en kremfarget smoking med magebelte, sløyfe og lommetørkle i gull, overstrålte Bennett mange av de kvinnelige gjestene.

«Har du et øyeblikk?» spurte Harrison.

Bennett hevet et velstelt bryn. «Ja visst.»

Harrison pekte på kvinnen som hadde interessert ham. «Vet du hvem det er?»

Onkelen stirret i den retningen Harrison pekte. «Maribelle Gates? Hun har nylig forlovet seg med Beau Shelton. Bra familie. De har klart å holde på formuen sin til tross for noen sjokkerende dårlige råd fra Roland Barnes.»

Harrison forbannet ordet «forlovet» i det stille. Hvorfor var hun så interessert i Tristan hvis hun ikke var tilgjengelig? Kanskje hun var utro mot forloveden sin? Han var forsiktig med å la onkelen tro at han hadde vist interesse for en som var forlovet, og spurte: «Og brunetten?»

«Maribelle Gates er brunetten.» Bennett så hvor nevøen ville hen og ristet på hodet. «Å, du var interessert i blondinen. Det er London McCaffrey.»

«London.» Han eksperimenterte med smaken av navnet hennes og likte det. «Hvorfor ringer navnet hennes en bjelle?»

«Hun var forlovet med Linc Thurston i to år. Han har nylig brutt forlovelsen. Ingen vet hvorfor, men det ryktes at han har ligget med …» Bennetts lepper krummet seg til et ondskapsfullt glis. «Hushjelpen.»

Et bilde av den kraftige, femti år gamle kvinnen som jobbet i foreldrenes hus, dukket opp i Harrisons tanker, og han skar en grimase. Han tenkte på den veldreide blondinen og lurte på hvilken galskap som hadde grepet Linc slik at han hadde gitt slipp på henne.

«Så hvorfor er alle overbevist om at han ligger med henne?»

«Overbevist er et sterkt ord», sa onkelen hans. «La oss bare si at det spekuleres i den retningen. Linc har ikke vært ute med noen siden han og London slo opp. Det har ikke vært et pip om en ny romanse på noens radar. Og etter det jeg har hørt, er hun en ung enke med et lite barn.»

Harrison skjøv sladderen til side og fokuserte på gjenstanden for sin interesse. Jo mer Bennett spekulerte i hvorfor Linc Thurston hadde hevet forlovelsen, desto mindre likte han Londons interesse for broren. Hun fortjente bedre. Tristan hadde alltid behandlet kvinner dårlig, noe hans oppførsel under skilsmissen fra sin kone gjennom åtte år var et bevis på. Ikke bare hadde Tristan vært utro hele tiden de var gift, han hadde også hyret en nådeløs skilsmisseadvokat, og Zoe hadde endt opp med nesten ingenting.

«Hvis du er på utkikk etter noen å gå ut med, vil jeg foreslå …»

Harrison overhørte resten av onkelens bemerkninger mens han fortsatte å gruble over London McCaffrey. «Er hun sammen med noen for øyeblikket?» spurte Harrison, og brøt inn i det onkelen snakket om.

«Ivy? Jeg tror ikke det.»

«Nei», sa Harrison og innså at han ikke hadde fulgt med på de visdomsperlene onkelen hans hadde delt ut. «London McCaffrey.»

«Hold deg unna henne», advarte Bennett. «Moren hennes er en tidligere sosietetsdame fra New York som tror at mye penger – og jeg mener virkelig mye – kan kjøpe henne inn i Charlestons indre sirkler.»

«Jeg er ikke interessert i å date moren.»

«London er like mye en sosial klatrer», sa Bennett, som om Harrison var en idiot som ikke så sammenhengen. «Hvorfor tror du ellers at hun la seg etter Linc?»

«Du tror tydeligvis ikke at hun var forelsket i ham», svarte Harrison tørt.

Han var ikke fremmed for det elitistiske synet til den gamle garde i Charleston-sosieteten. Hans egen mor hadde skuffet familien ved å gifte seg med en mann fra North-Carolina som ikke hadde annet enn store drømmer og ambisjoner. Harrison hadde ikke forstått kompleksiteten i morens forhold til familien, og ærlig talt hadde han aldri brydd seg om det. Så lenge han kunne huske, hadde alt Harrison ønsket å gjøre, vært å mekke på biler og kjøre fort.

Faren og onkelen hans hadde begynt som mekanikere før de investerte i sin første bildelerbutikk. I løpet av fem år hadde de to mennene omsatt erfaringen og drivkraften sin til en landsdekkende kjede. Mens Harrisons far, Robert «Bertie» Crosby, var glad for å stå ved roret og utvide virksomheten, forfulgte broren Jack drømmen om å kjøre racerbiler.

Da Harrison var gammel nok til å kjøre, hadde onkelen bygget opp Crosby Motorsports til et vinnerteam. Og i likhet med brødrene før dem hadde Tristan gått inn i familiebedriften og foretrakk å holde hendene rene, mens Harrison ikke brydde seg om at hendene hans ble tilsølt av olje og skitt.

«Hun ville ha ham fordi hennes barn skulle bli Thurstons.»

Harrison vurderte dette. Det var mulig at hun hadde dømt fyren ut fra hans sosiale status. På den annen side hadde hun kanskje vært forelsket i Linc. Uansett ville Harrison ikke vite det med sikkerhet før han fikk sjansen til å bli kjent med henne.

«Hvorfor er du så interessert i henne?» spurte Bennett og avbrøt Harrisons tankerekke.

«Jeg vet ikke.»

Han kunne ikke forklare onkelen at Londons opptatthet av Tristan både fascinerte og bekymret ham. De siste par årene hadde Harrison blitt stadig mer bekymret over brorens systematisk forverrede ekteskap med Zoe. Likevel hadde han ignorert ryktene om Tristans affærer, selv om Harrison innså at broren hadde en mørk side og var hensynsløs.

Det faktum at Zoe hadde forsvunnet fra radaren hans siden hun først hadde separert seg fra Tristan, plaget Harrison. I begynnelsen hadde han ikke ønsket å bli involvert i det som så ut til å bli en ubehagelig skilsmisse. I det siste ønsket han at han hadde vært en bedre svoger.

«Vet du hva London jobber med?» spurte Harrison og vendte tankene tilbake til den vakre blondinen.

Bennett sukket. «Hun eier en eventplanleggingstjeneste.»

«Planla hun denne eventen?» En idé begynte å ta form i Harrisons hode.

«Nei. Det meste av arbeidet ble gjort av Zoe før …»

«Jeg tror jeg kommer til å presentere meg for London McCaffrey», sa Harrison.

«Bare ikke bli for overrasket når hun ikke er interessert i deg.»

«Jeg har en halvveis anstendig stamtavle», sa Harrison med glimt i øyet.

«Halvveis anstendig er ikke nok for henne.»

«Du er så kynisk.» Harrison mildnet uttalelsen med et smil. «Og jeg er mer enn nok for henne å håndtere.»

Onkelen hans begynte å le. «Det har du utvilsomt rett i. Men ikke bli overrasket når hun avviser deg blankt.»

London McCaffrey sto ved siden av sin beste venninne, Maribelle Gates, med blikket festet på den høye, imponerende mannen hun hadde lovet å ta knekken på i løpet av de neste månedene. Zoe Crosbys eksmann var kjekk nok, men det kjølige blikket hans og det sardoniske draget om munnen fikk London til å skjelve.

I tillegg til å ha vært utro mot Zoe gjennom mesteparten av ekteskapet, hadde Tristan Crosby fabrikkert bevis for at det var hun som hadde vært utro og brutt ektepakten. Zoe hadde blitt tvunget til å bruke titusenvis av dollar på å motbevise dette, noe som hadde gått ut over skilsmisseoppgjøret. Et oppgjør som var basert på økonomisk informasjon om ektemannens formue, som tydet på at han var tungt belånt og hadde stor gjeld.

Zoes advokat mistenkte at Tristan hadde opprettet skallselskaper i utlandet for å skjule penger og unngå å betale skatt. Det var ikke uvanlig eller ulovlig, men det var vanskelig å finne papirspor.

«Jøss, den mannen har stirret denne veien praktisk talt siden han ankom.» Maribelle dyttet til London. «Hadde det ikke vært flott om han var interessert i deg?»

Med et oppgitt sukk snudde London seg mot venninnen og skulle til å gjenta at det siste hun hadde i tankene var romantikk, da hun gjenkjente mannen det var snakk om. Harrison Crosby, Tristans yngre bror. Zoe hadde forklart at eks-svogeren likte raske biler, pene kvinner og den typen aktiviteter som menn likte i sørstatene.

«Han er ikke min type», sa London til bestevenninnen og vendte tilbake til målet.

«Du må slutte å være så kresen.»

«Jeg er ikke kresen. Jeg er bare realistisk.» Og siden han ikke var den Crosby-broren hun var ute etter, var han ikke verdt tiden hennes.

«Det er ditt problem», klaget Maribelle. «Du er alltid så realistisk. Hvorfor slipper du deg ikke løs og har det litt moro?»

«Det er ikke det at jeg ikke vil ha det gøy», begynte London, «jeg vet bare ikke om jeg vil ha det gøy på Harrison Crosbys måte.»

Hørtes hun ikke ut som en kjedelig snerpe som hadde latt den kjekke og velstående Linc Thurston glippe mellom fingrene sine? Selv om hun ikke lenger trodde at hun var forelsket i Linc, hadde hun på et tidspunkt vært klar til å gifte seg med ham. Men ville hun ha gjort det? London var ikke helt klar over hvor forholdet deres ville vært hvis han ikke hadde gjort det slutt.

«Hvordan vet du hva slags moro Harrison Crosby liker?» spurte Maribelle, og brakte London tilbake til nåtiden.

Hun bet seg i leppen, ute av stand til å forklare hvorfor hun hadde undersøkt Crosby-familien. Det var bare tre personer som kjente til deres overilte plan om å hevne seg på mennene som hadde gjort dem urett. Det London, Everly og Zoe holdt på med, var ikke nødvendigvis ulovlig, men hvis de ble oppdaget, kunne gjengjeldelsen bli voldsom og ødeleggende.

«Han er racerbilsjåfør.» Som om det forklarte alt.

«Og han er nydelig.»

«Er han det?»

London tenkte på alle bildene hun hadde sett av ham. Med krøllete svart hår, ubarberte kinn, iført jeans og T-skjorte eller den blå kjeledressen med sponsorlapper fra topp til tå, hadde han et sjarmerende smil og en selvsikkerhet som proklamerte at han hadde verden i sin hule hånd.

«Hvis du liker dem rufsete og røffe», mumlet London. Noe hun ikke gjorde.

«Jeg synes han ser ganske elegant ut.»

Maribelles ironiske tone pirret Londons nysgjerrighet, og hun lot blikket forsiktig gli i hans retning. Hun ville ikke at mannen skulle tro at hun var det minste interessert i ham, så hun så ikke direkte på ham.

Han var glattbarbert i kveld, og så elegant nok ut til å kunne ha kommet fra en catwalken i New York. Der hun tidligere hadde kunnet avfeie den «røffe racerbilføreren», så London at hun hadde feilberegnet tiltrekningskraften hans.

«Han kommer denne veien», hvinte Maribelle.

Londons puls steg. «Ta deg sammen», mumlet hun oppgitt, usikker på om hun snakket til seg selv eller Maribelle.

«God kveld, mine damer.» Stemmen hans hadde en dyp, fyldig klang. «Jeg er Harrison Crosby. Dixie Bass-Crosby er tanten min.»

«Å», utbrøt Maribelle og kastet et blikk mot venninnen etter at hun hadde lagt ut om hvor interesserte hun og forloveden var i motorsport. «Så uhøflig av meg. Dette er London McCaffrey.»

«Hyggelig å treffe deg», sa London.

«Hyggelig å treffe deg også.» Harrisons blikk flakket fra den ene kvinnen til den andre. «Nå virker det som om du vet alt om meg. Hva er det dere damer driver med?»

«Jeg planlegger et bryllup», sa Maribelle med en dum liten fnising som fikk London til å kjempe for ikke å himle med øynene.

«Jeg kan tenke meg at det er en heltidsjobb.»

London bet seg i leppen for å unngå å fnyse. «Jeg eier et selskap som planlegger arrangementer», sa hun en anelse for aggressivt.

«Planlegger du bryllupet hennes?»

London sendte venninnen et blikk mens hun ristet på hodet. «Nei.»

«Ikke din greie?» gjettet han.

«Hun organiserer for det meste bedrifts- og veldedighetsarrangementer», svarte Maribelle med et søtt smil.

«Det var synd», sa Harrison, og hans fulle oppmerksomhet fikk det til å krible i Londons håndflater. «Broren min fyller førti neste måned, og jeg hadde tenkt å planlegge en fest for ham. Men jeg vet ingenting om den slags. Jeg antar at du ikke har lyst til å hjelpe meg?»

«Jeg  …» Hennes første innskytelse var å si nei, men hun hadde lett etter en åpning som kunne få henne inn i Tristans bane. Å planlegge bursdagsfesten hans ville være et utmerket skritt i den retningen. «Jeg pleier ikke å ta meg av personlige arrangementer, men jeg vil gjerne møte deg og snakke om det.» Hun tok et visittkort ut av vesken og rakte det til ham.

Han kastet et blikk på kortet. «’London McCaffrey. Eier av ExcelEvent.’ Jeg tar kontakt.» Så sa han med et sjarmerende smil: «Hyggelig å treffe dere begge.»

London stirret etter ham. Da hun vendte blikket mot Maribelle igjen, smilte venninnen lurt. «Hva?»

«Ser du? Jeg sa det jo. Det du trenger er litt moro.»

«Det er en jobb», sa London og understreket hvert ord for at Maribelle ikke skulle misforstå møtet. «Han leter etter noen som kan organisere bursdagsfesten til broren hans. Det var derfor jeg ga ham kortet mitt.»

«Som du vil. Men jeg tror du trenger noen som kan få deg til å tenke på noe annet enn det som skjedde mellom deg og Linc, og etter min mening er han den perfekte mannen for den jobben.»

«Hvorfor tror du det?» spurte London, ute av stand til å forstå venninnens logikk. «Så vidt jeg kan se, er han akkurat som Linc. En idrettsutøver med en endeløs tilgang på ivrige kvinner.»

«Kanskje han bare leter etter den rette kvinnen å slå seg til ro med», kontret Maribelle. Hun hadde fått et helt annet syn på menn og romantikk etter at hun hadde begynt å date Beau Shelton. «Kan du ikke i det minste gi ham en sjanse?»

London sukket. Hun og Maribelle hadde hatt denne samtalen et utall ganger i løpet av de siste månedene, når venninnen hadde forsøkt å spleise henne sammen med en eller annen av Beaus venner. Kanskje Maribelle ville gi seg hvis hun sa ja.

«Jeg er ikke klar for å date noen.»

«Ikke tenk på det som dating», sa Maribelle. «Bare tenk på det som å henge sammen.»

Siden London allerede tenkte på hvordan hun kunne bruke Harrison for å få tak i Tristan, var det et lett nok løfte å gi. «Hvis det betyr at du slutter å plage meg», sa hun, «går jeg med på å gi Harrison Crosby én sjanse.»

